RO Jurnalul Oficial al Uniunii Europene C 294/15

Publicarea unei cereri în temeiul articolului 17 alineatul (6) din Regulamentul (CE) nr. 110/2008 al Parlamentului European și al Consiliului privind definirea, desemnarea, prezentarea, etichetarea și protecția indicațiilor geografice ale băuturilor spirtoase și de abrogare a Regulamentului (CEE) nr. 1576/89 al Consiliului

(2017/C 294/09)

Prezenta publicare conferă dreptul de opoziție la cererea de înregistrare în temeiul articolului 17 alineatul (7) din Regulamentul (CE) nr. 110/2008 al Parlamentului European și al Consiliului (1).

SPECIFICAȚII DE BAZĂ DIN DOSARUL TEHNIC

„ГРОЗДОВА РАКИЯ ОТ ТЪРГОВИЩЕ”/„GROZDOVA RAKYA FROM TARGOVISHTE”

Nr. UE PGI-BG-01864 – 7.1.2014

1. Indicația geografică de înregistrat:

„Гроздова ракия от Търговище”/„Grozdova rakya from Targovishte”

2. Categoria de băuturi spirtoase

Винена дестилатна спиртна напитка/Distilat de vin

3. Descrierea băuturii spirtoase:

3.1. Caracteristicile fizice, chimice și/sau organoleptice

Distilatul de vin cu indicație geografică „Гроздова ракия от Търговище”/„Grozdova rakya from Targovishte” are o culoare galben deschis, o aromă plăcută de vanilie și un gust fin. Caracteristicile fizico-chimice și organoleptice specifice se datorează următorilor factori: materii prime, zonă geografică, metoda de producție și factorul uman prin aplicarea bunelor practici de fabricație și combinarea tradiției cu o tehnologie modernă.

3.2. Caracteristici specifice (în comparație cu alte băuturi spirtoase din aceeași categorie)

Distilatul de vin cu indicație geografică „Гроздова ракия от Търговище”/„Grozdova rakya from Targovishte” este produs folosind o metodă tradițională din Bulgaria și are următoarele proprietăți fizico-chimice:

— tăria alcoolică minimă a băuturii este de 40 % vol.;

— o concentrație de substanță volatilă (inclusiv alcooli superiori, acizi totali, esteri și aldehide) de 267-365 g/hl de alcool 100 % vol.;

— o concentrație maximă de metanol de 120 g/hl de alcool 100 % vol.

Lemnul din care sunt fabricate butoaiele utilizate pentru maturarea distilatului și apa minerală care, după dedurizare, este utilizată pentru diluarea distilatului de vin contribuie, de asemenea, la gustul distinctiv al băuturii.

4. Aria geografică în cauză

Distilatul de vin cu indicație geografică „Гроздова ракия от Търговище”/„Grozdova rakya from Targovishte” este produs în provincia Targovishte, care este situată în partea de est a câmpiei Dunării. Viile sunt situate în municipalitatea Targovishte, și anume în următoarele șase localități Kralevo, Dalgach, Ovcharovo, Pevets, Strazha și Ruets.

5. Metoda de obținere a băuturii spirtoase

Distilatul de vin cu indicație geografică „Гроздова ракия от Търговище”/„Grozdova rakya from Targovishte” este produs din următoarele soiuri de struguri:

— albi – Chardonnay, Rkatsiteli, Muscat Ottonel, Dimyat, Tamyanka, Traminer, Sauvignon Blanc, Aligoté, Riesling Italico;

— roșu – Cabernet Sauvignon și Pamid.

Producția începe cu recoltarea strugurilor. În primul rând, aceștia sunt clasați în funcție de soi, aspectul exterior general și conținutul de zahăr, apoi sunt storși. Pulpa rămasă este macerată în prese rotative pentru o perioadă de 4-12 ore. Mustul de struguri este limpezit, iar fracțiunile limpezi sunt transferate pentru fermentație. Fermentația alcoolică are loc pe parcursul a aproximativ 20 de zile la temperaturi între 14-18 °С. Vinul finit este transportat pentru distilare simplă sau dublă într-o coloană de distilare K-5 la mai puțin de 65 % vol. alcool. Designul sistemului de distilare K-5 este bulgar. Distilatul de vin rezultat este depozitat în compartimente separate pentru maturare în butoaie de stejar (cupaj).

6. Legătura cu mediul geografic sau originea

6.1. Detalii privind zona geografică de origine care sunt relevante pentru legătură

Aria geografică este în mare parte deluroasă și neregulată. Altitudinea medie este de 200-520 m deasupra nivelului mării. Are o climă blândă, temperat-continentală cu influențe maritime. Toamnele sunt calde, uscate și foarte lungi, ceea ce favorizează acumularea de zaharuri în struguri. Temperatura medie anuală în zonă este de aproximativ 10,7 °C. În ceea ce privește precipitațiile anuale medii, nivelurile maxime se întâlnesc în principal la sfârșitul primăverii și la începutul verii. Solurile din regiune sunt cernoziomuri cu textură nisipos-mâloasă și soluri forestiere gri.

6.2. Caracteristicile specifice ale băuturii spirtoase care se pot datora ariei geografice

Rachiul de vin cu indicație geografică „Гроздова ракия от Търговище”/„Grozdova rakya from Targovishte” este produs în provincia Targovishte, în care o combinație favorabilă de sol, climă și topografie contribuie la atingerea de către struguri a maturității tehnice optime și permite cultivarea de struguri de calitate. Multe dintre calitățile distinctive ale băuturii se datorează în special speciei de stejar Quercus Frainetto (gârniță) din care sunt fabricate butoaiele utilizate pentru maturarea distilatului. Pentru diluarea distilatului se utilizează apa minerală dedurizată din izvorul Boaza, situat la 8 km sud-vest de orașul Targovishte. Amestecarea are ca rezultat un produs de calitate cu caracteristici organoleptice stabile – o culoare galben deschis, o aromă plăcută de vanilie și un gust fin. Substanțele aromatice conținute de struguri și care dau buchetul și aroma băuturii sunt conservate prin intermediul unor metode tradiționale, precum și a unor procese tehnice.

7. Dispozițiile Uniunii Europene sau dispozițiile naționale/regionale

În Bulgaria, procedura de aprobare a băuturilor spirtoase cu indicație geografică este prezentată în secțiunea VII, „Producția de băuturi spirtoase cu indicație geografică” și capitolul 9, „Băuturi spirtoase” din Legea privind vinurile și băuturile spirtoase (ZVSN), publicată în Monitorul Oficial nr. 45 din 15 iunie 2012.

„Гроздова ракия от Търговище”/„Grozdova rakya from Targovishte” a fost aprobat ca distilat de vin cu indicație geografică prin Ordinul T-RD-27-13 al Ministrului Economiei din 27 noiembrie 2013, care a fost publicat pe site-ul internet al Ministerului Economiei, la adresa: http://www.mi.government.bg/bg/library/zapoved-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-t-68-c28-m361-1.html

8. Solicitantul

Stat membru, țară terță sau persoană fizică/juridică:

Република България, Министерство на икономиката/Republic of Bulgaria, Ministry of the Economy.

— Adresa completă (strada și numărul, localitatea/orașul și codul poștal, țara): гр. София 1052, ул. „Славянска” № 8, Република България/8 Slavyanska Street, 1052 Sofia, Bulgaria.

9. Norme specifice privind etichetarea

Normele privind etichetarea băuturilor spirtoase cu indicație geografică produse în Bulgaria și destinate pieței bulgare sunt prevăzute la articolul 170 alineatul (1) și la articolul 172 alineatul (1) din Legea privind vinurile și băuturile spirtoase (ZVSN).

(1) JO L 39, 13.2.2008, p. 16.